সৌরভ গঙ্গোপাধ্যায়ের নামে দ্বিপাক্ষিক সিরিজ রয়েছে। ভারত-বাংলাদেশ সিরিজের নামই তো দেওয়া হয়েছিল সৌরভের নামে। এ বার ভারতের প্রাক্তন অধিনায়কের নামে মেট্রো রেল স্টেশনের দাবি উঠল। এই দাবি তুললেন সৌরভের আদ্যন্ত ভক্তরাই।
সৌরভের জন্মদিন ছিল চলতি মাসের ৮ তারিখ। স্বয়ং মহারাজ জানিয়েছেন, কন্যা সানা তাঁকে সবচেয়ে দামি জন্মদিনের উপহার দিয়েছেন। জন্মদিনেই সৌরভ-ভক্তদের দাবি, মহারাজের নামে মেট্রো স্টেশন করতে হবে।
দিন যত গড়াচ্ছে, ব্যস্ততা পাল্লা দিয়ে বাড়ছে সৌরভের। একদিকে সিএবি প্রশাসন সামলাচ্ছেন, অন্যদিকে ক্রিকেট অ্যাডভিজরি কমিটির উপদেষ্টা হিসেবে কাজ করছেন। বিলেত, ডেনমার্ক ঘুরে ৮ তারিখই দেশে ফেরেন তিনি। আর সেদিনই সৌরভ-ভক্তরা বীরেন রায় রোডের বিখ্যাত বাড়ির সামনে জমায়েত হন। সেখানেই অভিনব দাবির কথা জানান তাঁরা।

এই বিষয়ে অন্যান্য খবর

জন্মদিনে মেয়ের কাছ থেকেই সেরা উপহার পেলেন সৌরভ, দেখে নিন ভিডিও
সৌরভের জন্মদিনে বড় খবর, এটিকের জন্য কলকাতায় আসছেন বিশ্ব তারকা ফুটবলার


ভারত অধিনায়ক থাকার সময় থেকেই সৌরভের জন্মদিন পালন করে আসছেন মহারাজ-ভক্তরা। এ বার তাঁদের দাবিটা একটু অন্যধরনের। অন্যান্য বছরের থেকে তা সব দিক থেকেই আলাদা। তাঁদের বক্তব্য, বেহালা মেট্রো স্টেশনের নাম রাখতে হবে সৌরভের নামেই। এবং এর জন্য মন্ত্রী বাবুল সুপ্রিয়র কাছে তাঁরা শীঘ্রই আবেদন জানাবেন।
বিখ্যাত মনীষীদের নামে মেট্রো স্টেশন রয়েছে। মেট্রো সম্প্রসারণের কাজ এখন চলছে। সৌরভ-ভক্তদের এ হেন দাবি কি শুধু কাগজকলমে দাবি হয়েই থাকবে নাকি বাস্তবে রূপায়ণ হবে, সেটাই এখন দেখার।